Ordre de l'Arcó de Relic

L'Ordre de l'Arcó de Relic és una societat religiosa i mercantil radicada a la ciutat de Prienne on tenen una imponent i flamant catedral com a seu. Tot i els seus principis espirituals, la seva activitat és notòriament materialista. Actualment l'Ordre de l'Arcó de Relic gestiona una extensa xarxa mercantil que alimenta contínuament l'activitat comercial a la regió fins al punt de ser gairebé indispensable disposar de la benedicció de l'Ordre per a qualsevol comerciant que vulgui operar a la zona. Aquesta enorme influència ha convertit l'Ordre en un important agent de la vida política de la ciutat.

### **Objectiu**

Seguint el seu credo, consideren la riquesa i la circulació contínua de diners com la principal via de prosperitat personal i la generació de riquesa com a mitjà de salvació per a la humanitat. Advoquen per una societat estable i estructurada que garanteixi el valor d'aquesta riquesa material i unes regles justes que permetin un comerç honest que beneficiï totes les parts interessades.

### **Origen**

L'origen de l'Ordre de l'Arcó de Relic es remunta a l'any 2329 quan un pobre pescador va recollir un esplèndid cofre daurat amb les xarxes. L'arcó no contenia res al seu interior per la qual cosa de poc li servia a aquell home. El pescador va netejar el bagul i no va trigar a vendre'l a un comerciant local per una considerable quantitat d'or, cosa que li va permetre comprar-se una barca nova i contractar un ajudant que el van fer prosperar. El comerciant per la seva banda, el va utilitzar per guardar els seus béns més preats en tan luxós contenidor. Per sorpresa seva, els objectes que hi havia al seu interior van desaparèixer. Condemnat a la ruïna, el comerciant no creia el seu infortuni i va haver de malvendre el bagul a un altre mercader i subsistir amb el que va poguer. Tot i això, la misèria li duraria poc ja que a partir de llavors els seus negocis li van ser sempre favorables. Alhora, al nou propietari del cofre, li va passar el mateix, va perdre la fortuna que va guardar a dins i va haver de vendre'l de nou. L'arcó va anar canviant de propietaris en repetir-se la mateixa història fins que se li va perdre tot rastre. El 2364, fruit d'una conversa casual, es va constatar que els mercaders més importants de llavors havien tingut aquell bagul i passat per la mateixa vivència. Una cosa així no podia ser fruit de la casualitat i va ser considerat un regal diví, Van batejar aquell cofre com l'Arcó de Relic, doncs com va succeir amb El Pare Proveïdor, de la mort del qual va sorgir la humanitat. El bagul havia canviat riqueses efímeres per prosperitat. Aquells nobles van fundar l'Ordre de l'Arcó de Relic amb la missió de recuperar el bagul, fet que va ser inici de grans gestes dels primers herois de l'Ordre. Però la recerca va ser infructuosa i amb el pas del temps l'Ordre va anar deixant de banda la seva comesa original i es va centrar a difondre el culte a l'Arcó i a mediar en les disputes de les Grans Famílies convertint-se en garants de l'ordre per a la ciutat. Aquest període de pau i estabilitat va portar prosperitat sense precedents a Prienne que va florir a les arts i les ciències amb les riqueses generades pel comerç propiciat per l'Ordre de l'Arcó de Relic.

### **Credo**

Les creences en què es fonamenta l'Ordre de l'Arcó de Relic estan compreses, òbviament, dins del culte a Relic, al que consideren “El Pare Proveïdor” ja que va atorgar als humans el do de l'existència al cost de la seva pròpia per allò que la humanitat té un deute amb ell (“El Préstec”). Aquest deute tard o d'hora haurà de ser saldat amb la reencarnació de Relic que reclamarà als mortals tota la seva sang vessada en morir en allò que es coneix com “La Liquidació” i que suposaria la fi de la humanitat al complet. L'Ordre creu que l'Arcó de Relic és el mitjà per saldar El Préstec abans que Relic reclami la sang de tornada. Per això busca generar prou riquesa i fortuna perquè el dia que l'Arcó sigui trobat, la humanitat pugui tornar El Préstec amb or en lloc de sang.

La mort de Relic a mans de La Mare és vista com un trencament de la paraula que aquesta va donar a Ume i Dunna. La catàstrofe que va seguir aquests fets són les conseqüències de la deshonestedat. És per això que consideren que trencar un acord, és una falta intolerable ja que la deshonestedat només porta ruïna. Aquesta visió frugal i mercantil del món ha portat els membres de l'Ordre de l'Arcó de Relic a guiar els actes segons un codi moral reflex de les seves creences.

* **Vot d'Opulència:** Els membres de lOrdre han de personalitzar la prosperitat que generen. Pel que és habitual que exhibeixin cares vestidures i joies. Amagar la riquesa és d'acomplexats.
* **Vot de Compensació:** En honor al Préstec, els membres de l'Ordre de l'Arcó de Relic estan obligats a saldar tots els seus deutes i favors, ja sigui amb diners o amb altres mitjans. Pel mateix principi, esperaran algun tipus de compensació pels seus serveis. La caritat és per als incapaços.
* **Vot de Compromís:** Quan un membre de l'Ordre arriba a un acord, tracte o pacte amb una altra persona, aquest resulta vinculant i no el trencarà mai.

### **Files**

Només els humans són admesos a l'Ordre de l'Arcó de Relic encara que homes i dones són acceptats per igual. Excepcionalment, alguns semielfs o seminans procedents de les Grans Famílies són acceptats, encara que és un fet que va acompanyat de polèmica i escàndol. Els propietaris de títols i/o negocis són immediatament rebutjats per no trencar el fràgil equilibri de poder entre les Grans Famílies de la ciutat. Tot i això, a causa del gran poder que té l'Ordre sobre l'economia i amb l'objectiu d'intentar influir-hi el màxim possible des de dins, la majoria dels seus membres procedeixen de famílies nobles o mercaders que formen part de la seva xarxa clientelar. L'Ordre de l'Arcó de Relic està estructurada en diversos departaments els quals depènen directament d'un representant electe. A cada membre se'l nomena amb el títol corresponent al seu departament, encara que de manera general, es pot emprar el títol de “Germà/ana” per referir-se a qualsevol membre de l'Ordre.

**La Junta:** El nucli que sencarrega de la direcció de l'Ordre. Està formada pel representant de cada departament. Quan un lloc de la Junta queda vacant, tots els membres del departament corresponent elegeixen per vot directe un nou representant en pomposes eleccions, que després de ser elegit passar a ser anomenat “Germà Gran”.

**Auditors/es:** Personal de camp que viatja per les regions d'influència de l'Ordre recopilant informació econòmica i ampliant la xarxa clientelar de l'Ordre. Aquells membres més inquiets i amb anhels d'aventura solen estar en aquest departament.

**Oradors/es**: Els Oradors són els encarregats dels assumptes purament religiosos de l'Ordre, Les cerimònies i ritus són dirigits per aquest departament. Són la cara pública de l'Ordre i els portaveus.

**Hospitalaris/àries**: Aquest departament s'encarrega que part dels ingressos que arriben a l'Ordre siguin invertits a les persones més desafavorides. És una forma fàcil i còmoda que els més adinerats netegin les seves consciències i permet als pobres accedir a les atencions del temple.

**Lletrats/des**: Són la maquinària burocràtica de l'Ordre. S'encarreguen de supervisar els acords mercantils, l'assessorament legal o intervenir en conflictes comercials. També gestionen el fitxer de l'ordre amb els registres de tots els negocis en què ha intervingut.

**Àbacs:** Supervisen les finances de l'Ordre i dels benefactors. També analitzen les dades recopilades pels auditors de l'economia del país per buscar possibles irregularitats i oportunitats de negoci.

**Custodis:** La força armada de lOrdre responsable de la seva seguretat, salvaguarda del tresor i el transport dels diners. Són els encarregats d'impartir disciplina entre els Germans.

**Becaris/àries:** Són els joves recent iniciats a l'Ordre i anomenats internament “Germanet/es”, es formen en les diferents funcions que realitzen els diferents departaments. Quan compleixen els 17 anys i per aprovació de la junta, se'ls assigna un departament depenent dels seus talents i aptituds sent considerats desde llavors com membres de ple dret de l'Ordre. Els Becaris no tenen representació a La Junta ja que encara no són considerats membres en actius de l'Ordre.

A part dels membres pròpiament dits de l'Ordre, també hi ha el servei que treballa en funcions auxiliars i tasques domèstiques quotidianes. Aquests llocs són ocupats principalment per persones que treballen per pagar els costos dels serveis del temple, per això no és infreqüent que persones d'altres races realitzin aquests treballs.